Na temelju članka 20. stavka 1. Zakona o održivom gospodarenju otpadom („Narodne novine“ broj 94/13, 73/17. i 14/19) i članka 46. Statuta Općine Kalnik („Službeni glasnik Koprivničko-križevačke županije“ broj 5/13. i 4/18), općinski načelnik Općine Kalnik podnosi

**IZVJEŠĆE**

**o provedbi Plana gospodarenja otpadom Republike Hrvatske**

**za razdoblje od 2017. do 2022. godine**

**na području Općine Kalnik tijekom 2018. godine**

**Članak 1.**

Člankom 20. stavkom 1. Zakona o održivom gospodarenju otpadom („Narodne novine“ broj 94/13, 73/17. i 14/19. - u daljnjem tekstu: Zakon) propisano je da izvršno tijelo jedinice lokalne samouprave dostavlja godišnje izvješće o provedbi Plana gospodarenja otpadom jedinici područne (regionalne) samouprave do 31. ožujka tekuće godine za prethodnu kalendarsku godinu i objavljuje ga u svom službenom glasilu.

Člankom 174. Zakona propisano je da postojeći županijski, gradski i općinski planovi gospodarenja otpadom koji su doneseni na temelju Zakona o otpadu („Narodne novine“ broj 178/04, 111/06, 60/08. i 87/09. - u daljnjem tekstu: Zakon o otpadu) do dana stupanja na snagu Zakona, ostaju na snazi do isteka roka na koji su doneseni u dijelu u kojem nisu u suprotnosti s odredbama Zakona i Plana gospodarenja otpadom.

Na temelju članka 11. stavka 2. Zakona o otpadu, Općinsko vijeće Općine Kalnik donijelo je na 12. sjednici održanoj 22. veljače 2011. godine Plan gospodarenja otpadom Općine Kalnik za razdoblje od 2011. do 2019. godine, koji je objavljen u „Službenom glasniku Koprivničko-križevačke županije“ broj 1/11, a izrađen je u suradnji s Upravnim odjelom za prostorno uređenje, gradnju, zaštitu okoliša i zaštitu prirode Koprivničko-križevačke županije, Odsjekom za zaštitu okoliša i prirode.

U prosincu 2018. godine utvrđen je prijedlog novog Plana gospodarenja otpadom Općine Kalnik za razdoblje od 2019. do 2024. godine (u daljnjem tekstu: Plan), koji će biti donesen od strane Općinskog vijeća Općine Kalnik do kraja ožujka 2019. godine po dobivanju prethodne suglasnosti od strane nadležnog županijskog upravnog odjela za prostorno uređenje, gradnju, zaštitu okoliša i zaštitu prirode. Ovlašteni izrađivač Plana je tvrtka ANT d.o.o. iz Zagreba.

Izrađena su i usvojena sljedeća izvješća općinskog načelnika Općine Kalnik o gospodarenju otpadom na području Općine Kalnik:

* Izvješće o izvršenju Plana gospodarenja otpadom Općine Kalnik za razdoblje od 2011. do 2019. godine za 2011. godinu („Službeni glasnik Koprivničko-križevačke županije“ broj 3/12);
* Izvješće o izvršenju Plana gospodarenja otpadom Općine Kalnik za razdoblje od 2011. do 2019. godine za 2012. godinu („Službeni glasnik Koprivničko-križevačke županije“ broj 5/13);
* Izvješće o izvršenju Plana gospodarenja otpadom Općine Kalnik za razdoblje od 2011. do 2019. godine za 2013. godinu („Službeni glasnik Koprivničko-križevačke županije“ broj 9/14);
* Izvješće o provedbi Plana gospodarenja otpadom Općine Kalnik za razdoblje od 2011. do 2019. godine za 2014. godinu („Službeni glasnik Koprivničko-križevačke županije“ broj 5/15);
* Izvješće o provedbi Plana gospodarenja otpadom Općine Kalnik za 2015. godinu („Službeni glasnik Koprivničko-križevačke županije“, broj 3/16);
* Izvješće o provedbi Plana gospodarenja otpadom Općine Kalnik za razdoblje od 2011. do 2019. godine za 2016. godinu („Službeni glasnik Koprivničko-križevačke županije“ broj 7/17);
* Izvješće o provedbi Plana gospodarenja otpadom Republike Hrvatske za razdoblje od 2017. do 2022. godine na području Općine Kalnik tijekom 2017. godine („Službeni glasnik Koprivničko-križevačke županije“ broj 6/18).

Općinski načelnik Općine Kalnik podnosi Općinskom vijeću Općine Kalnik Izvješće o provedbi Plana gospodarenja otpadom Republike Hrvatske za razdoblje od 2017. do 2022. godine, a poglavito se ono odnosi na provedbu utvrđenih obveza i učinkovitosti poduzetih mjera na području Općine Kalnik tijekom 2018. godine.

**Članak 2.**

Gospodarenje otpadom temelji se na uvažavanju načela zaštite okoliša propisanih zakonom kojim se uređuje zaštita okoliša, a osobito na temelju načela:

1. Načelo onečišćivač plača,
2. Načelo blizine,
3. Načelo samodostatnosti,
4. Načelo slijedivosti.

Prema Zakonu, jedinice lokalne samouprave dužne su na svom području osigurati:

1. Javnu uslugu prikupljanja miješanog komunalnog otpada i biorazgradivog komunalnog otpada,
2. Odvojeno prikupljanje otpadnog papira, metala, stakla, plastike i tekstila te krupnog (glomaznog) komunalnog otpada,
3. Sprječavanje odbacivanja otpada na način suprotan ovom Zakonu te uklanjanje tako odbačenog otpada,
4. Provedbu Plana gospodarenja otpadom Republike Hrvatske (u daljnjem tekstu: Plan RH),
5. Donošenje i provedbu Plana jedinice lokalne samouprave,
6. Provođenje izobrazno - informativnih aktivnosti na svom području,
7. Mogućnost provedbe akcija prikupljanja otpada.

Jedinica lokalne samouprave dužna je osigurati provedbu prethodno navedenih obveza na kvalitetan, postojan i ekonomski učinkovit način u skladu sa načelima održivog razvoja, zaštite okoliša i održivog gospodarenja otpadom osiguravajući pri tome javnost rada.

Više jedinica lokalne samouprave mogu sporazumno osigurati zajedničko ispunjenje jedne ili više obveza, te je dužna sudjelovati u sustavima sakupljanja posebnih kategorija otpada sukladno propisu kojim se uređuje gospodarenje posebnom kategorijom otpada.

**Članak 3.**

Prostorni plan uređenja Općine Kalnik i sve njegove izmjene objavljene su u „Službenom glasniku Koprivničko-križevačke županije“ broj 2/08, 6/11. i 6/17.

Prema III. Izmjenama i dopunama Prostornog plana uređenja Općine Kalnik („Službeni glasnik Koprivničko-križevačke županije” broj 6/17), detaljno su propisane mjere zaštite okoliša, zahtjevi zaštite prirode i sl., stvoreni su uvjeti za formiranje poduzetničkih zona i određene tri površine za gospodarenje otpadom: jedna površina za uređenje reciklažnog dvorišta i reciklažnog dvorišta za građevni otpad te dvije lokacije za odlaganje viška iskopa.

**Članak 4.**

Neke od smjernica za poboljšanje sustava gospodarenja otpadom i planirane mjere iz dosadašnjeg Plana gospodarenja otpadom Općine Kalnik:

1. Uspostaviti zelene otoke i sabirna mjesta po naseljima, u okviru kojih se putem spremnika odvojeno prikuplja plastika (PET ambalaža), staklo, papir, metal; za pojedinu vrstu izdvojenog otpada predvidjeti spremnik različite boje (plavi spremnik za otpadni papir, žuti spremnik za PET ambalažu, zeleni spremnik za staklo, sivi za metal).
2. U gospodarstvu, ustanovama i uslužnim djelatnostima (trgovine) selektivno prikupljati karton, PET ambalažu, staklenu ambalažu, metalni otpad i aluminijsku ambalažu.
3. Selektivno prikupljati metalni otpad kao i glomazni otpad, te posebne kategorije otpada (otpadna jestiva ulja, akumulatori i auto-gume).
4. Pojedine izdvojene vrste otpadnih tvari (pravnih osoba, trgovačkih društava) potrebno je predavati ovlaštenim sakupljačima i uporabiteljima otpadnih tvari.
5. Primijeniti mjere za izbjegavanje i smanjivanje otpada na mjestu njegova nastanka promicanjem korištenja proizvoda sa što manje ambalaže, korištenja proizvoda koji se mogu reciklirati i uporabiti, promicati korištenje povratne ambalaže umjesto nepovratne, smanjiti korištenje plastičnih vrećica i slične ambalaže, stimulirati kupovinu ekoloških proizvoda.
6. U kasnijim fazama zelene otoke i sabirna mjesta upotpuniti spremnicima za izdvajanje drugih vrsta plastičnog (ambalažnog) otpada (osim PET ambalaže) i problematičnih otpadnih tvari (npr. baterije).
7. Gdje je moguće, na sabirnim mjestima za skupljanje komunalnog otpada postaviti i posude za odvojeno prikupljanje iskoristivih otpadnih tvari.
8. Osigurati pravovremeno pražnjenje posuda za izdvojeno prikupljanje iskoristivih i štetnih otpadnih tvari.
9. Poticati uvođenje izdvajanja i kompostiranje biootpada u okućnicama gdje uvjeti njegove primjene to omogućuju (dvorišta i vrtovi).
10. Potrebno je nastaviti provedbu sustava organiziranog odvojenog skupljanja otpada putem postavljenih odgovarajućih spremnika/posuda/kontejnera - zelenih otoka za odvojeno skupljanje osnovnih skupina otpada.
11. Potrebno je trajno poticati stanovništvo na odvojeno skupljanje otpada, proširiti već postavljene zelene otoke za dodatne spremnike (baterije, elektronički otpad, stari lijekovi, auto gume, PET ambalaža), a ukoliko određena lokacija nije na adekvatnom mjestu potrebno ju je preseliti i postaviti na lokaciju na kojoj je najveća koncentracija ljudi, da bude dovoljno blizu i da je lako dostupna (npr. u centru, blizu škole, društvenog doma i slično), postaviti na javnom mjestu, posebno uz trgovine propisane posude za skupljanje opasnog otpada kao i kod budućih građevina čija će djelatnost biti povezana s opasnim otpadom, potrebno je predvidjeti mjesto za posudu za adekvatno zbrinjavanje opasnog otpada.
12. U naseljima u kojima nisu postavljeni posebni spremnici za odvojeno skupljanje otpada (Kamešnica, Borje i Obrež Kalnički) potrebno je postaviti spremnike ili podijeliti posebne vreće/kante za svaku vrstu otpada.
13. Općina Kalnik dužna je vršiti intenzivne edukacijske mjere putem radionica, predavanja, prezentacija, plakata, brošura, letaka, oglasne ploče, lokalnih medija- novine, radio i sl., te provoditi trajnu kontrolu i saniranje novonastalih divljih odlagališta te pokrenuti akcije sprečavanja pojavljivanja novih divljih odlagališta.

*Tablica br. 1. Osvrt na realizaciju mjera za ostvarenje ciljeva u provedbi Plana RH na području Općine Kalnik u 2018. godini*

|  |  |  |  |
| --- | --- | --- | --- |
| **Izvod iz Plana gospodarenja otpadom Republike Hrvatske (obveze JLS)** | **Općina Kalnik** | | |
| **CILJ 1.1**. Smanjenje ukupne količina proizvedenog komunalnog otpada za 5% u odnosu na ukupno proizvedenu količinu komunalnog u 2015. godini | Realizacija u 2018. godini | Utrošena sredstva (kn) | Napomena |
| **MJERA 1.1.3 Kućno kompostiranje**  **OPIS:** Ova mjera uključuje nabavu i distribuciju kućnih kompostera, izradu edukacijsko informativnih materijala, organizaciju promidžbenih aktivnosti i radionica. Obzirom da primjena kućnog kompostiranja ovisi o dostupnim površinama za korištenje proizvedenog komposta, prioritet za provođenje ove mjere su ruralna područja, odnosno predgrađa urbanih sredina s većim brojem samostalnih stambenih jedinica s okućnicom.  **NOSIOCI**: JLS / FZOEU  **MOGUĆI IZVORI FINANCIRANJA:** JLS / FZOEU / EU  **ROK:** 2020. | NE | 0,00 | Stanovnici Općine Kalnik će svoj biootpad kompostirati samostalno u vlastitom dvorištu. Provođenje edukacijskih radionica uz izdavanje edukacijsko informativnih materijala predviđeno je za 2019. godinu. |
| **CILJ 1.2.** Odvojeno prikupiti 60% komunalnog otpada (prvenstveno papir, karton, staklo, plastika, metal, biootpad i dr.) | Realizacija u 2018. godini | Utrošena sredstva (kn) | Napomena |
| **MJERA 1.2.1 Nabava opreme, vozila i plovila za odvojeno prikupljanje papira, kartona, metala, plastike, stakla i tekstila**  **OPIS:** Ova mjera uključuje nabavu opreme, vozila i plovila za odvojeno prikupljanje papira, metala, plastike, stakla i tekstila. Preporuča se ovu mjeru provoditi zajedno s mjerom 1.2.2. gdje god je to moguće kao cjeloviti projekt.  **NOSIOCI**: JLS  **MOGUĆI IZVORI FINANCIRANJA:** JLS / FZOEU / EU  **ROK:** 2020. | NE | 0,00 |  |
| **MJERA 1.2.2 Izgradnja postrojenja za sortiranje odvojeno prikupljenog papira, kartona, metala, stakla, plastike i dr. (sortirnica)**  **OPIS:** Ova mjera uključuje izgradnju i opremanja novih, te po potrebi povećanje kapaciteta i unaprjeđenje tehnologije postojećih postrojenja za sortiranje odvojeno prikupljenog otpadnog papira, kartona, metala, stakla, plastike i dr.  **NOSIOCI:** JLS  **MOGUĆI IZVORI FINANCIRANJA:** JLS / FZOEU / EU / PU  **ROK:** 2020. | NE | 0,00 |  |
| **MJERA 1.2.3 Izgradnja reciklažnih dvorišta**  **OPIS:** Ova mjera uključuje: izgradnju i opremanje reciklažnih dvorišta, provedbu izobrazno informativnih aktivnosti za lokalno stanovništvo, nabava mobilnih reciklažnih dvorišta.  **NOSIOCI:** JLS  **MOGUĆI IZVORI FINANCIRANJA:** JLS / EU  **ROK:** 2019. | DA | 2.250,00 | Općina Kalnik je prema zakonskoj obvezi osigurala funkcioniranje reciklažnog dvorišta na svojem području posredstvom mobilne jedinice. Izobrazno informativne aktivnosti za lokalno stanovništvo vrši davatelj javne usluge Komunalno poduzeće d.o.o. Križevci. |
| **MJERA 1.2.4 Uvođenje naplate prikupljanja i obrade miješanog i biorazgradivog komunalnog otpada po količini**  **OPIS:** Ova mjera uključuje: obračun naplate javne usluge prikupljanja miješanog i biorazgradivog komunalnog otpada na način da se korisnika javne usluge potiče na odvajanje otpada, odnosno na smanjenje.  **NOSIOCI:** MZOE/JLS  **MOGUĆI IZVORI FINANCIRANJA: -**  **ROK:** 2017. | NE | 0,00 | Obračun naplate vrši davatelj javne usluge Komunalno poduzeće d.o.o. Križevci. Naplaćivati će se stvarno pražnjenje spremnika za miješani komunalni otpad na temelju očitanja barkoda. Mogućnost primopredaje bit će u skladu s važećim kalendarom odvoza davatelja javne usluge. |
| **CILJ 1.3.** Odvojeno prikupiti 40% biootpada iz komunalnog otpada | Realizacija u 2018. godini | Utrošena sredstva (kn) | Napomena |
| **MJERA 1.3.2 Nabava opreme i vozila za odvojeno prikupljanje biootpada**  **OPIS:** Ova mjera uključuje nabavu opreme i vozila za odvojeno prikupljanje biootpada. Preporuča se provoditi ovu mjeru zajedno s mjerom 1.3.3. gdje je to moguće kao cjeloviti  projekt.  **NOSIOCI:** JLS  **MOGUĆI IZVORI FINANCIRANJA:** EU / JLS / FZOEU  **ROK:** 2020. | NE | 0,00 | Stanovnici Općine Kalnik će svoj biootpad kompostirati samostalno u vlastitom dvorištu. |
| **MJERA: 1.3.3 Izgradnja postrojenja za biološku obradu odvojeno prikupljenog biootpada**  **OPIS:** Ova mjera uključuje izgradnju i opremanje novih, te povećanje kapaciteta i unaprjeđenje tehnologije postojećih postrojenja za biološku obradu odvojeno prikupljenog biootpada aerobnim ili anaerobnim postupcima.  **NOSIOCI:** JLS  **MOGUĆI IZVORI FINANCIRANJA:** EU / JLS  **ROK:** 2020. | NE | 0,00 |  |
| **CILJ 1.4** Odložiti manje od 25% komunalnog otpada | Realizacija u 2018. godini | Utrošena sredstva (kn) | Napomena |
| **MJERA 1.4.2 Praćenje udjela biorazgradivog otpada u miješanom komunalnom otpadu**  **OPIS:** Mjera uključuje redovite analize sastava miješanog komunalnom otpadu za potrebe praćenja ciljeva i određivanja udjela biorazgradive komponente u otpadu.  **NOSIOCI:** JLS *ili komunalne tvrtke/osoba koja upravlja odlagalištem*  **MOGUĆI IZVORI FINANCIRANJA:** JLS  **ROK:** kontinuirano | NE | 0,00 | Praćenje udjela biorazgradivog otpada u miješanom komunalnom otpadu vrši davatelj javne usluge Komunalno poduzeće d.o.o. Križevci. |
| **CILJ 2.1.** Odvojeno prikupiti 75% građevnog otpada | Realizacija u 2018. godini | Utrošena sredstva (kn) | Napomena |
| **MJERA 2.1.2 Izgradnja i opremanje reciklažnih dvorišta za građevni otpad**  **OPIS:** Ova mjere uključuje: izgradnju i opremanja novih te  povećanje kapaciteta postojećih (može uključivati i mobilno postrojenje za recikliranje građevnog otpada), unaprjeđenje tehnologije postojećih reciklažnih dvorišta za građevni otpad.  **NOSIOCI**: JP(R)S / JLS / P  **MOGUĆI IZVORI FINANCIRANJA**: JP(R)S / JLS / PU  **ROK:** 2020. | NE | 0,00 |  |
| **CILJ 2.2.** Uspostaviti sustav gospodarenja otpadnim muljem iz uređaja za pročišćavanje otpadnih voda | Realizacija u 2018. godini | Utrošena sredstva (kn) | Napomena |
| **MJERA 2.2.2 Uspostaviti sustav gospodarenja muljem**  **OPIS:** Mjera uključuje izgradnju građevina i uređaja za obradu mulja sa svrhom pripreme mulja za primjenu sukladno traženim kriterijima koje mulj mora zadovoljiti za korištenje na planiranim površnima. Građevine uključuju kompostišta, digestore te uređaje za miješanje s drugim materijalima radi proizvodnje specifičnih proizvoda (npr. pepeo iz ložišta biomase).  **NOSIOCI:** MZOE / MPOLJ / HV / JLS/ Isporučitelj vodnih usluga  **MOGUĆI IZVORI FINANCIRANJA**: JLS (isporučitelj javne usluge) / EU / HV  **ROK:** 2022. | NE | 0,00 |  |
| **CILJ 2.4.** Uspostaviti sustav gospodarenja  morskim otpadom | Realizacija u 2018. godini | Utrošena sredstva (kn) | Napomena |
| **MJERA 2.4.3 Interventno prikupljanje i zbrinjavanje morskog otpada**  **OPIS:** Mjera uključuje izradu protokola za slučaj iznenadnog onečišćenja morskim otpadom s pregledom nadležnosti i postupovnih procedura.  **NOSIOCI:** MZOE / JLS / JP(R)S / MMPI  **MOGUĆI IZVORI FINANCIRANJA:** MZOE  **ROK:** 2018. | N/P | 0,00 |  |
| **CILJ 2.6.** Unaprijediti sustav gospodarenja ostalim posebnim kategorijama otpada | Realizacija u 2018. godini | Utrošena sredstva (kn) | Napomena |
| **MJERA 2.6.2 Izrada Studije procjene količine otpada koji sadrži azbest po županijama**  **OPIS:** Ova mjera uključuje izradu Studije procjene količine otpada koji sadrži azbest po županijama, a za koji se procjenjuje da će nastati u ovom planskom razdoblju.  **NOSIOCI**: JLS / HAOP  **MOGUĆI IZVORI FINANCIRANJA:** HAOP / FZOEU / EU  **ROK:** 2019. | NE | 0,00 |  |
| **MJERA 2.6.3** **Izgradnja odlagališnih ploha za odlaganje građevnog otpada koji sadrži azbest**  **OPIS:** Ova mjera uključuje izgradnju ploha za odlaganje građevnog otpada koji sadrži azbest.  **NOSIOCI:** JLS / JP(R)S  **MOGUĆI IZVORI FINANCIRANJA:** JLS / JP(R)S / FZOEU  **ROK:** 2022. | NE | 0,00 |  |
| **CILJ 4.** Sanirati lokacije onečišćene otpadom | Realizacija u 2018. godini | Utrošena sredstva (kn) | Napomena |
| **MJERA 4.1. Izrada Plana zatvaranja odlagališta neopasnog otpada**  **OPIS:** U sklopu ove mjere izraditi će se Plan zatvaranja odlagališta neopasnog otpada za područje svake županije na temelju postojećih raspoloživih kapaciteta i drugih relevantnih kriterija, a koji će uključiti i daljnje odlaganje otpada nakon 31.12.2018. godine na usklađena odlagališta.  **NOSIOCI:** MZOE / HAOP / JP(R)S / JLS  **MOGUĆI IZVORI FINANCIRANJA:** FZOEU / MZOE / EU  **ROK:** 2017. | NE | 0,00 |  |
| **MJERA 4.2. Sanacija odlagališta neopasnog otpada**  **OPIS:** Ova mjera uključuje sanacije odlagališta neopasnog otpada.  **NOSIOCI:** JLS  **MOGUĆI IZVORI FINANCIRANJA:** EU / JLS / FZOEU  **ROK:** 2022. | NE | 0,00 | Na području Općine Kalnik u 2018. godini nisu evidentirana odlagališta neopasnog otpada. |
| **MJERA 4.5. Sanacija lokacija onečišćenih otpadom odbačenim u okoliš**  **OPIS:** Ova mjera uključuje uklanjanje otpada odbačenog u okoliš, uključujući speleološke objekte te sprječavanje ponovnog odbacivanja otpada na tim lokacijama.  **NOSIOCI:** JLS  **MOGUĆI IZVORI FINANCIRANJA:** JLS  **ROK:** 2020. | NE | 0,00 |  |
| **CILJ 5.** Kontinuirano provoditi izobrazno-informativne aktivnosti | Realizacija u 2018. godini | Utrošena sredstva (kn) | Napomena |
| **MJERA 5.2 Provedba aktivnosti predviđenih Programom izobrazno-informativnih aktivnosti o održivom gospodarenju otpadom**  **OPIS:** Ova mjera uključuje provođenje svih aktivnosti definiranih Programom izobrazno-informativnih aktivnosti o održivom gospodarenju otpadom.  **NOSIOCI:** MZOE / FZOEU / HAOP / JP(R)S / JLS / civilno društvo  **MOGUĆI IZVORI FINANCIRANJA:** EU / MZOE / FZOE  U / HAOP / JP(R)S / JLS  **ROK:** 2022. | NE | 0,00 | "O okolišu se pobrini i otpad zbrini" naziv je projekta koji provode Grad Ludbreg i Općina Kalnik kao partner, u suradnji s MZOE i FZOEU, u razdoblju od siječnja 2019. do ožujka 2020.  Cilj projekta je informirati stanovnike Grada Ludbrega i Općine Kalnik o načinima zbrinjavanja otpada koji dovode do smanjenja količine otpada odloženog na odlagališta kroz obavezne i preporučene izobrazno - informativne aktivnosti. |
| **CILJ** **7.** Unaprijediti nadzor nad gospodarenjem otpadom | Realizacija u 2018. godini | Utrošena sredstva (kn) | Napomena |
| **MJERA 7.1 Izobrazba svih sudionika uključenih u nadzor gospodarenja otpadom**  **OPIS:** Ova mjera uključuje izobrazbu djelatnika službi za komunalno redarstvo JLS i inspektore zaštite okoliša.  **NOSIOCI:** MZOE / JP(R)S / JLS  **MOGUĆI IZVORI FINANCIRANJA:** MZOE  **ROK:** kontinuirano | NE | 0,00 |  |

**Članak 5.**

Cijelo područje Općine Kalnik pokriveno je organiziranim sakupljanjem i odvozom otpada od strane ugovorenog davatelja javne usluge sakupljanja miješanog i biorazgradivog komunalnog otpada Komunalno poduzeće d.o.o. Križevci.

Miješani komunalni otpad skuplja se i odvozi po naseljima svaka dva tjedna. Cijena skupljanja i odvoza komunalnog otpada obračunava se po domaćinstvu i prema broju članova domaćinstva te veličini spremnika za pravne osobe. Odvozom otpada pokriveno je područje cijele Općine Kalnik, oko 435 kućanstava.

Sakupljanje, odvoz i postupanje s komunalnim otpadom regulirano je člancima 32. - 42. Odluke o komunalnom redu na području Općine Kalnik („Službeni glasnik Koprivničko-križevačke županije“ broj 13/09).

Cijene usluge skupljanja i gospodarenja otpadom na području Općine Kalnik regulirane su Cjenikom odvoza komunalnog otpada koji utvrđuje Komunalno poduzeće d.o.o. Križevci.

U narednom razdoblju želi se postići da se miješani komunalni otpad razvrstava na „kućnom pragu“, dok bi se biorazgradiv otpad kompostirao u domaćinstvima.

Glomazni otpad također odvozi Komunalno poduzeće d.o.o. Križevci jednom godišnje, a skuplja se na javnim površinama u svim naseljima na području Općine Kalnik.

Sav otpad odlaže se na odlagalište otpada „Ivančino brdo“ u Križevcima, kojim upravlja Komunalno poduzeće d.o.o. Križevci.

*Tablica br. 2. Količine odloženog otpada na odlagalištu otpada „Ivančino brdo“*

|  |  |  |  |  |  |  |  |
| --- | --- | --- | --- | --- | --- | --- | --- |
| **Ključni**  **broj otpada** | **Naziv otpada** | **Područje sa kojeg je otpad skupljen** | **Broj stanovnika obuhvaćen uslugom** | **Tvrtka koja sakuplja otpad** | Ukupno sakupljeno  ( tona/godišnje) | | |
| 2016 | 2017 | **2018** |
| 20 03 01 | Miješani komunalni otpad | Općina Kalnik | 1351 | Komunalno poduzeće d.o.o. Križevci | 194,00 | 134,61 | **157,04** |
| 20 02 03 | Otpad s groblja | Općina Kalnik | 1351 | Komunalno poduzeće d.o.o. Križevci | 4,00 | 16,03 | **11,65** |
| 20 03 07 | Glomazni otpad | Općina Kalnik | 1351 | Komunalno poduzeće d.o.o. Križevci | 1,10 | 8,10 | **6,52** |
| **Ukupno:** | | | | | 199,10 | 158,74 | **175,21** |

*Izvor: Komunalno poduzeće d.o.o. Križevci*

Azbest se odlaže na uređenoj kazeti za građevinski otpad odlagališta otpada „Ivančino brdo“ Komunalnog poduzeća d.o.o. Križevci, dok se građevinski otpad iz kućanstva, primjerice onaj koji nastaje održavanjem i manjim popravcima koje obavlja sam vlasnik u količini ne većoj od 200 kg u šest uzastopnih mjeseci, predaje na reciklažnom dvorištu.

Zeleni otoci na kojima se skuplja otpad koji se može reciklirati (staklo, papir, plastika, tekstil i metal) postavljeni su na 5 lokacija, u naseljima Kalnik, Potok Kalnički, Vojnovec Kalnički, Popovec Kalnički i Šopron.

*Tablica br. 3. Podaci o količinama izdvojenih iskoristivih kategorija otpada*

*na području Općine Kalnik*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Ključni broj otpada** | **Naziv otpada** | **Tvrtka koja sakuplja otpad** | **Navesti količine otpada za određene lokacije** | | | Ukupno sakupljeno  ( tona/godišnje) | | |
| Zeleni otoci | RD | Kućni prag |
| *2016* | *2017* | ***2018*** |
| 20 01 01 | Papir i karton | Komunalno poduzeće d.o.o. Križevci | 2,00 | - | - | 2,26 | 3,12 | **2,00** |
| 20 01 39 | Plastika | 0,40 | - | - | 0,40 | 1,20 | **0,40** |
| 20 01 02 | Staklo | 1,50 | - | - | 1,78 | 6,76 | **1,50** |
| 20 01 11 | Tekstil | 3,00 | - | - | 0,62 | 1,76 | **3,00** |
| 20 01 40 | Metali | 0,14 | - | - | 0,02 | 0,30 | **0,14** |
| **Ukupno:** | | | | | | 5,08 | 13,14 | **7,04** |

*Izvor: Komunalno poduzeće d.o.o. Križevci*

Komunalno poduzeće d.o.o. Križevci, kao davatelj javne usluge prikupljanja otpada, provelo je sljedeće aktivnosti vezane uz odredbe Uredbe o gospodarenju komunalnim otpadom („Narodne novine“ broj 50/17):

* Svim korisnicima usluge podijeljene su Izjave o načinu korištenja javne usluge sakupljanja miješanog i biorazgradivog komunalnog otpada. Izjavom su se korisnici očitovali da li će samostalno kompostirati ili će zadužiti posudu za sakupljanje biootpada te na taj način biootpad predavati davatelju usluge. Osim navedenog, korisnici su se očitovali i o korištenju ili nekorištenju nekretnine, veličini posude koju žele, osnovnim osobnim podacima te udjelu u korištenju posude ukoliko korisnici zajednički koriste posudu/spremnik.
* Posudu svakog korisnika usluge davatelj usluge označio je barkod naljepnicom pomoću koje će se evidentirati svako pražnjene posude putem čitača instaliranog na vozilu za odvoz otpada. Korisnik usluge plaćat će cijenu minimalne javne usluge (fiksni dio računa) tokom cijele godine, dok će varijabilni dio ovisiti o broju predanih posuda u tom obračunskom razdoblju. Na taj način će se stimulirati korisnike usluge na odvajanje korisnog otpada, a samim time i smanjenje količine miješanog komunalnog otpada odloženog na odlagalište.

**Članak 6.**

Na području Općine Kalnik ne postoje građevine i uređaji za gospodarenje otpadom. Općina Kalnik, s obzirom da ima manje od 1.500 stanovnika, sklopila je u 2017. godini Sporazum s Komunalnim poduzećem d.o.o. Križevci o korištenju mobilne jedinice za odvojeno sakupljanje otpada, čime je osigurala funkcioniranje reciklažnog dvorišta na svojem području posredstvom mobilne jedinice koja se u smislu Zakona smatra reciklažnim dvorištem.

U naselju Kalnik i Kamešnica u razdoblju od 25. do 28. rujna 2018. godine, postavljeno je mobilno reciklažno dvorište u koje su mještani Općine Kalnik bez naknade mogli odložiti problematičan otpad koji je nastao u kućanstvu. Tom je prilikom sakupljeno 127 kg otpada.

*Tablica br. 4. Podaci o količinama problematičnog otpada sakupljenog*

*putem mobilnog reciklažnog dvorišta u Općini Kalnik*

|  |  |  |  |
| --- | --- | --- | --- |
| **Ključni broj otpada** | **Naziv otpada** | Ukupno sakupljeno  (tona/godišnje) | |
| *2017* | ***2018*** |
| 20 01 27 | Boje, ljepila | - | 0,005 |
| 20 01 33 | Baterije | - | 0,002 |
| 20 01 19 | Pesticidi i ambalaža od pesticida | - | 0,020 |
| 20 01 35 | Električna i elektronička oprema | - | 0,100 |
| **Ukupno:** | | 0,00 | **0,127** |

*Izvor: Komunalno poduzeće d.o.o. Križevci*

**Članak 7.**

Općina Kalnik u 2018. godini nije evidentirala lokacije odbačenog otpada, prije sanirane lokacije odbačenog otpada redovito se nadziru i vodi se računa o eventualnoj pojavi novih.

Sukladno odredbi članka 36. stavak 2. točka 1. Zakona, uspostavljen je poseban sustav prijave lokacija nepropisno odbačenog otpada čime je građanima omogućeno da osobno prijave saznanja o nastanku divljih odlagališta na području Općine Kalnik.

Svaka osoba koja primijeti nepropisno odbačen otpad na području Općine Kalnik može to prijaviti osobno, putem telefona ili popunjavanjem obrasca za prijavu nepropisno odbačenog otpada koji je moguće preuzeti na službenoj web stranici Općine Kalnik i slanjem istog na adresu Općine Kalnik.

**Članak 8.**

Edukacija stanovništva vezana uz odvojeno sakupljanje otpada s ciljem podizanja ekološke svijesti građana provodi se redovito preko Komunalnog poduzeća d.o.o. Križevci, koje putem medija i vlastite internetske stranice obavještava stanovništvo o mogućnostima i potrebi odvojenog sakupljanja otpada.

U narednom razdoblju planirano je informiranje stanovništva o načinima zbrinjavanja otpada koji dovode do smanjenja količine otpada odloženog na odlagališta kroz obavezne i preporučene izobrazno - informativne aktivnosti putem zajedničkog projekta Grada Ludbrega i Općine Kalnik pod nazivom “O okolišu se pobrini i otpad zbrini“, uz suradnju i financijsku potporu Ministarstva zaštite okoliša i energetike i Fonda za zaštitu okoliša i energetsku učinkovitost.

**Članak 9.**

Ovo Izvješće podnosi se Općinskom vijeću Općine Kalnik na usvajanje.

**Članak 10.**

Ovo Izvješće objavit će se u „Službenom glasniku Koprivničko-križevačke županije“.

**OPĆINSKI NAČELNIK   
OPĆINE KALNIK**

KLASA: 351-01/19-01/01

URBROJ: 2137/23-19-2

Kalnik, 25. veljače 2019.

**OPĆINSKI NAČELNIK:   
 Mladen Kešer,** bacc.ing.agr.